**Apoštolská penitenciária**

Prot. č. 00123/2024-1366/23/I

**D E K R É T**

Apoštolská penitenciária, na prehĺbenie nábožnosti veriacich a spásu duší, na základe fakúlt, ktoré jej osobitným spôsobom udelil náš Svätý Otec v Kristovi, z Božej Prozreteľnosti pápež František, s prihliadnutím na nedávnu žiadosť, ktorú predniesol kňaz Peter Timko, provinciál Spoločnosti svätého Františka Saleského na Slovensku, pri stom výročí prítomnosti tejto Kongregácie v spomínanom národe, ochotne udeľuje z nebeských pokladov Cirkvi úplné odpustky veriacim opravdivo kajúcim a motivovaným láskou, ktoré možno získať pri splnení zvyčajných podmienok (sviatosť pokánia, Eucharistické prijímanie a modlitba na úmysel Najvyššieho Veľkňaza) **od 8. januára do 8. septembra 2024**, a ktoré môžu tiež aplikovať pre duše verných zosnulých, ktoré sú v očistci, ak navštívia formou púte farský kostol vo "Vajnoroch" alebo ktorýkoľvek chrám patriaci tejto Kongregácii, a zbožne sa tam zúčastnia jubilejných obradov, alebo aspoň venujú primeraný čas zbožnému rozjímaniu pri pozostatkoch blahoslaveného Titusa Zemana, s ukončením modlitbou Otče náš, Vyznaním viery a invokáciámi blahoslavenej Panny Márie, svätého Jána Bosca a blahoslaveného Titusa Zemana.

Starí, chorí a všetci tí, ktorí z vážneho dôvodu nemôžu odísť z domu, tiež budú môcť získať úplné odpustky, ak odmietnu akýkoľvek hriech a duchovne sa spoja s jubilejnými sláveniami s rozhodnutím splniť čím skôr, ako to bude možné, tri zvyčajné podmienky a milosrdnému Bohu obetujú svoje modlitby, bolesti a utrpenia života.

Aby prístup k Božiemu odpusteniu prostredníctvom kľúčov Cirkvi bol uľahčený pastoračnou láskou, táto Penitenciária naliehavo žiada, aby sa kňazi Spoločnosti svätého Františka Saleského s ochotným a veľkodušným srdcom venovali vysluhovaniu sviatosti pokánia.

Tento dekrét platí pre túto príležitosť. Platí aj napriek akýmkoľvek opačným rozhodnutiam.

Dané v Ríme, v sídle Apoštolskej penitenciárie, 4. januára 2024.

MAURUS KARDINÁL PIACENZA

*hlavný penitenciár*

CHRISTOPHORUS NYKIEL

*regens*